**Tallinna Kaubamaja Grupp** (ärinimega **Tallinna Kaubamaja Grupp AS**) on Eesti suurim jaekaubandusettevõte.

Tallinna Kaubamaja Gruppi kuuluvate ettevõtete peamisteks tegevusaladeks on jae- ja hulgikaubandus. Grupi ettevõtted annavad tööd enam kui 4800 inimesele. Grupil on 106 kauplust..

Grupi lojaalsusprogramm Partnerkaart on üle 697 000 püsikliendiga suurim Eestis.

Gruppi kuulub 2021. aasta lõpu seisuga 69 Selveri kauplust, 1 Delice'i kauplust, Solarise toidupood, e-Selver, rändpood ja kohvik kogumüügipinnaga 114,6 tuhat m² ning keskusköök Kulinaaria OÜ. Grupp opereerib kahte täismahus kaubamaja Tallinna ja Tartu kesklinnas ning e-poodi, pakkudes laia valikut ilu- ja moetooteid. 

Gruppi kuulub ka 7 kauplusega ja e-poega ilutoodete kett (I.L.U. ja L’Occitane) ning kingapoed ABC King ja SHU. turvaettevõte (Viking Security AS). Autokaubandussegment on sõltumatu diilervõrguga KIA-de maaletooja Baltikumis, mis täiendavalt tegeleb sõiduautode jaemüügiga kahes müügisalongis Tallinnas, kahes müügisalongis Riias ja ühes Vilniuses. Lisaks KIA-dele on valikus ka Peugeot, Škoda ja Cadillac. Kinnisvarasegment tegeleb grupi omanduses oleva kinnisvara haldamise, hooldamise ja kaubanduspindade väljaüürimisega. Grupi Kinnisvara segmendi omanduses on Kaubamaja Tallinna müügimaja, Tartu Kaubamaja keskus, Viimsi keskus, 3 automüügisalongi ja 20 Selveri hoonet, lisaks mitmed muud kinnistud.

Alates 1996. aastast on Tallinna Kaubamaja aktsiad noteeritud Tallinna Väärtpaberibörsi põhinimekirjas.

Ajalugu
-------

Tallinna Kaubamaja Grupi ajalugu ulatub aastani 1960, mil avati Tallinna Kaubamaja. Aastakümnetega on Tallinna ja Tartu Kaubamajast kasvanud Eesti suurim kaubanduskontsern.

1995. aastal loodi kaubamajade kõrvale Selveri kauplustekett, kui Tallinnas Lasnamäel avati esimesena Punane Selver.

2004. aastal laienes Tallinna Kaubamaja ja avati Tartu Kaubamaja.

2007. aasta alguses omandati KIA Auto AS, Ülemiste Autokeskuse OÜ ja KIA Auto UAB Leedus ning asutati Läti tütarettevõte KIA Automobile SIA, uue nimega SIA Forum Auto. Grupp alustas KIA autode jae- ja hulgimüüki kõigis Balti riikides. Hiljem on nimekirja lisandunud veel Viking Motors AS, kuhu on koondatud autode müügitegevus Eestis ja mis lisaks KIA autodele tegeleb Opeli ja Cadillaci autode müügi ja teenindusega.

Tallinna Kaubamaja 2011
2008. aasta kevadel ostis grupp jalatsikaubandusega tegelevad ettevõtted ABC King AS ja Suurtüki NK OÜ ning nende Läti tütarettevõtted. Tänapäeval on jalatsikaubandusärid koondatud TKM King OÜ alla.

2009. aastal avati grupi poolt välja töötatud kaubamärgi I.L.U. all esimene ilukauplus. Tänapäeval on I.L.U. kauplusteketis kokku 5 poodi.

2012. aastal eraldati 2007. aastast tegutsenud Kaubamaja turvateenistus uude ettevõttesse Topsec Turvateenused OÜ, kellele alates 2014. aastast kuulub Viking Security AS. 

2015. aastal avati Viimsis piirkonna suurim vaba aja ja ostukeskus Viimsi Keskus. Kaubanduskeskuse omanik ja arendaja on Tallinna Kaubamaja Grupp AS tütarettevõte Tallinna Kaubamaja Kinnisvara AS. Viimsi Keskuse rajamisega seotud investeeringute maht on kokku 14,5 miljonit eurot.

Alates 1. juunist 2021 laiendas e-Selver e-poe teenuse teeninduspiirkonna üle-eestiliseks.

10. septembril 2021 teatati, et järgneva aasta jooksul plaanitakse sulgeda ABC KING ja SHU füüsilised kauplused. Grupp jääb edaspidi jalatsitega kauplema e-kanalites, Kaubamajas ja suuremates Selverites.

Tallinna Kaubamaja Grupp börsil
-------------------------------

Tallinna Kaubamaja aktsiad on noteeritud alates 30. juunist 1997 Tallinna börsi põhinimekirjas. 19. detsembri 2022 seisuga on noteeritud 40 729 200 aktsiat. Aktsia kauplemistähis on TKM1T  ja ISIN kood EE0000001105.

Ettevõtte turuväärtus suurenes börsil 2021. aastal 22,5%. Aktsiaga tehti 2021. aastal kokku 59 127 tehingut, mille raames vahetas omanikku 3,2 mln Tallinna Kaubamaja aktsiat. Tehingute käive oli kokku 31,7 miljonit eurot. Tallinna Kaubamaja aktsia on ühe aktiivsema käibega aktsia Nasdaq Balti börsil. 2021. aastal kaubeldi Nasdaq Balti börsil enam vaid seitsme aktsiaga.

Seisuga 19. detsember 2022 on Tallinna Kaubamaja turuväärtus 375,9 miljonit eurot, millega ollakse Nasdaq Balti börsi suuruselt seitsmes ettevõte. Nendega võrreldava suurusega on Tallink ja Tallinna Sadam. 

2021. aasta lõpus oli Tallinna Kaubamaja Grupp AS-il 18 604 (2020. aastal 12 992) aktsionäri. Aktsionäride arv kasvas aastaga 43%. Tallinna Kaubamaja Grupi aktsionäridest moodustasid 92% eraisikud, 7,5% Eesti ettevõtted, 0,3% välismaised finantsasutused ja 0,1% Eesti finantsasutused. Aktsionäride hulgas domineerivad selgelt Eesti residendid ja nendega seotud ettevõtted. .

### Dividendide maksmine

| Aasta | Dividendide
ex-kuupäev | Dividendide 
väljamakse kuupäev | Summa aktsia
kohta, € |
| --- | --- | --- | --- |
| 2022 | 31. märts | 6. aprill | 0,68 |
| 2021 | 1. aprill | 9. aprill | 0,60 |
| 2020 | 2. aprill | 6. aprill | 0,73 |
| 2019 | 3. aprill | 12. aprill | 0,71 |
| 2018 | 6. aprill | 10. aprill | 0,69 |

### Suurimad aktsionärid

| Jrk nr | Aktsionär | Osalus seisuga
16. detsember 2022, % | Osalus seisuga 
27. september 2021, % |
| --- | --- | --- | --- |
| 1 | OÜ NG Investeeringud | 67% | 67% |
| 2 | Marie Vaino | 2,21% | 2,21% |
| 3 | LHV Pensionifond L | 1,64% Langus | 1,76% |
| 4 | SWEDBANKI PENSIONIFOND 1970-79 SÜNDINUTELE | 0,92% Langus | 1,02% |
| 5 | SWEDBANKI PENSIONIFOND 1980-89 SÜNDINUTELE | 0,62% Langus | 0,67% |
| 6 | LUKSUSJAHT AS | 0,5% |  |
| 7 | SWEDBANK AS/PENSION PLAN DYNAMICS | 0,46% Langus | 0,64% |

Ülejäänud aktsionärid omavad igaüks vähem kui 0,45% Tallinna Kaubamaja Grupi aktsiatest.

Viited
------

1. ↑  "Grupist". *Tallinna Kaubamaja Grupp*.
2. 1 2 3 4  "Tallinna Kaubamaja Grupp Konsolideeritud 2021. aasta aruanne" (PDF). Vaadatud 19.12.2022.
3. ↑  "2021. aasta majandusaasta aruanne" (PDF). Vaadatud 19.12.2022.
4. ↑  "Kingamüügile spetsialiseerunud kaupluste järk-järguline sulgemine". 10. september 2021.
5. ↑  "Tallinna Kaubamaja Grupp". Vaadatud 28.09.2021.
6. 1 2  "VÄÄRTPABERI INFORMATSIOON". 19. detsember 2022.
7. ↑  "Statistika - Balti reguleeritud turg". Vaadatud 19.12.2022.
8. ↑  "Statistika - turuväärtus". Vaadatud 29.09.2021.
9. ↑  "Dividendid ja muud väljamaksed". Vaadatud 19.12.2022.
10. ↑  "Tallinna Kaubamaja Grupp aktsia". Vaadatud 19.12.2022.

Välislingid
-----------

* Tallinna Kaubamaja Grupp koduleht
* Tallinna Kaubamaja Grupp (TKM1T) Nasdaq OMX

| * v
* r
Tallinna börsi ettevõtted |
| --- |
| Põhinimekiri | 
Arco Vara **·**  Coop Pank **·**  EfTEN Real Estate Fund III **·**  Ekspress Grupp **·**  Enefit Green **·** Harju Elekter **·**  Hepsor **·**  LHV Group **·**  Merko Ehitus **·**  Nordecon **·** Pro Kapital Grupp **·** PRFoods **·**  Silvano Fashion Group **·**  Tallink Grupp **·**  Tallinna Kaubamaja Grupp **·**  Tallinna Sadam  **·**  Tallinna Vesi |
| Lisanimekiri | 
Nordic Fibreboard **·**  Trigon Property Development |
| First North aktsianimekiri | 
Airobot Technologies **·**  Bercman Technologies **·**  Clevon  **·** Estonian Japan Trading Company  **·** Elmo Rent  **·** Grab2Go  **·** Hagen Bikes Holding  **·** Linda Nektar  **·** Modera  **·** J.Molner  **·** Punktid Technologies  **·** Robus Group  **·** Saunum Group  **·**  TextMagic |
| Börsilt lahkunud ettevõtteid | 
ASA Kindlustus **·**  Baltika **·**  Eesti Näitused **·**  Eesti Telekom **·**  Eesti Ühispank **·**  EMV **·**  ESS **·**  Estiko **·**  EVEA Pank **·**  Fakto Auto **·**  Hansapank **·**  Hoiupank **·**  Järvevana **·**  Kalev **·**  Leks Kindlustus **·**  Norma **·**  Olympic Entertainment Group **·**  Rakvere Lihakombinaat **·**  Reval Hotelligrupp **·**  Saku Õlletehas **·**  Sampo Pank **·**  Starman **·**  Tallinna Farmaatsiatehas **·**  Tallinna Külmhoone **·**  Viru Rand **·**  XXL.EE (Pennu) |